ПРЕДЛОГ НА ЗАКОН

ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА УПРАВУВАЊЕ СО КРИЗИ

(по скратена постапка)

-Скопје, 2017 година-

ВОВЕД

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Со Предлог законот за изменување и дополнување на Законот за управување со кризи се врши промена во условите кои се однесуваат на именување на директорот на Дирекцијата за управување со кризи (ЦУК), во насока на дополнување на меѓународно признат сертификат за познавање на англиски јазик АПТИС, како и бришење на условот за положен психолошки тест.

II.ЦЕЛИ, НАЧЕЛА И ОСНОВНИ РЕШЕНИЈА

Цел на Предлог законот за изменување и дополнување на Законот за управување со кризи е да се овозможи и АПТИС како меѓународен сертификат за познавање на странски јазик да биде доказ за познавање на странски јазик за избор на директорот на Дирекцијата за управување со кризи (ЦУК), од причина што овој сертификат е признат секаде, а воедно е и најдостапен и најевтин сертификат за познавање на англиски јазик во Република Македонија. Во однос на психолошкиот тест, истиот е често користена алатка за проверка на психолошките карактеристики на кандидатите за определени работни места, но проблем претставува фактот што во Република Македонија не постојат овластени правни лица кои располагаат со соодветен стручен кадар за развивање на соодветни психолошки тестови за секоја различна работна позиција, вклучувајќи ги и избраните и именуваните лица. Предлог законот за изменување и дополнување на Законот за управување со кризи се заснова на истите начела на кои е заснован и Законот за управување со кризи.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

V. СКРАТЕНА ПОСТАПКА ЗА ДОНЕСУВАЊЕ НА ЗАКОНОТ

Со оглед на тоа што не е во прашање сложен и обемен закон, согласно член 170 од Деловникот на Собранието на Република Македонија, се предлага Собранието да расправа по Предлог на законот во скратена постапка.

.

ПРЕДЛОГ НА ЗАКОН
ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА УПРАВУВАЊЕ СО КРИЗИ

Член 1

 Во Законот за Управување со кризи („Службен весник на Република Македонија“ бр.29/05,36/11,41/14, 104/15 и 39/16), во член 26 став 4 точка 5) во алинејата 4 сврзникот „и“ се заменува со сврзникот „или“.

По алинејата 5 се додава нова алинеја 6, која гласи:

„- АПТИС (АPTIS) - најмалку ниво Б2 (B2)“.

Точката 6) се брише.

Член 2

 Одредбата од член 26 став 4 точка 5) од Законот за управување со кризи („Службен весник на Република Македонија“бр. бр.29/05,36/11,41/14, 104/15 и 39/16) и одредбата од член 1 од овој закон со кој член 26 став 4 точка 5) се дополнува со нова алинеја 6, нема да се применува од денот на влегувањето во сила на овој закон до 1 септември 2018 година.

Член 3

Директорот и заменик директорот кои се избрани во периодот од денот на влегувањето во сила на овој закон до 1 септември 2018 година, се должни да го исполнат условот за познавање на странски јазик најдоцна во рок од една година од денот на нивниот избор.

На директороти заменик директорот кои нема да го исполнат условот за познавање на странски јазик во рокот утврден во став 1 на овој член му престанува мандатот.

Член 4

 Овој закон влегува во сила со денот на објавувањето во „Службен весник на Република Македонија“.

 ОБРАЗЛОЖЕНИЕ НА ПРЕДЛОГ- ЗАКОНОТ

1. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА УПРАВУВАЊЕ СО КРИЗИ, ПО СКРАТЕНА ПОСТАПКА

Во Законот за управување со кризи („Службен весник на Република Македонија“ бр. бр.29/05,36/11,41/14, 104/15 и 39/16), во членот 26 се уредуваат условите и начинот на избор и разрешување на директорот на Дирекцијата за управување со кризи (ЦУК). Како еден од условите за избор на директор е наведено и поседување на меѓународно признат сертификат за познавање на англиски јазик, при што се наведени следните сертификати ТОЕФЕЛ ИБТ најмалку 74 бода, ИЕЛТС (IELTS) - најмалку 6 бода, ИЛЕЦ (ILEC) (Cambridge English: Legal) - најмалку Б2 (B2) ниво, ФЦЕ (FCE) (Cambridge English: First) - положен или БУЛАТС (BULATS) - најмалку 60 бода. Со оглед на фактот што АПТИСОТ е меѓународно признат сертификат, кој воедно е најдостапен и најефтин сертификат за познавање на англиски јазик во Република Македонија со членот 1 од Предлог законот, се врши измена во ставот 4 во конотација на додавање и на овој сертификат, а истовремено се брише психолошкиот тест како услов. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во државата не постојат овластени правни лица кои располагаат со соодветен стручен кадар кои ќе развијат соодветни психолошки тестови за секоја различна работна позиција, вклучувајќи ги и избраните и именуваните лица, поради што овој услов се брише.

 Со членот 2 од Предлог законот се дава одложна примена на условот кој се однесува на познавање на англискиот јазик.

 Со членот 3 се регулира обврската на директорот именуван од денот на влегување во сила на овој закон до 1 септември 2018 година да го исполни условот за познавање на странски јазик во рок една година од именувањето, во спротивно му престанува мандатот.

Со членот 4 се уредува влегувањето во примена на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените одредби се меѓусебно поврзани. Како такви прават правна целина и се применливи.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со предложениот текст на Предлогот на закон за изменување и дополнување на Законот за управување со кризи се уредуваат условите за именување на директор.

ТЕКСТ НА ОДРЕДБА ОД ЗАКОНОТ ЗА УПРАВУВАЊЕ СО КРИЗИ ШТО СЕ МЕНУВА И ДОПОЛНУВА

Член 26

Со Центарот раководи директор кој го избира и разрешува Владата на Република Македонија за време од четири години.

Директорот има заменик кој го избира и разрешува Владата на Република Македонија за време од четири години.

Директорот и заменик директорот се избираат по пат на јавен оглас објавен во најмалку три дневни весници, кои се издаваат на целата територија на Република Македонија од кои еден се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

 За директор и заменик директор може да биде избрано лице кое ги исполнува следниве услови:
 1) да е државјанин на Република Македонија;
 2) со правосилна судска пресуда да не му е изречена казна забрана за вршење на професија, дејност или должност;
 3) да има стекнати 240 кредити според ЕКТС или VII/1 степен на образование,
 4) да има најмалку пет години работно искуство;
 5) да поседува еден од следниве меѓународно признати сертификати или уверенија за активно познавање на англискиот јазик не постар од пет години:
 - ТОЕФЕЛ ИБТ најмалку 74 бода,
 - ИЕЛТС (IELTS) - најмалку 6 бода,
 - ИЛЕЦ (ILEC) (Cambridge English: Legal) - најмалку Б2 (B2) ниво,
 - ФЦЕ (FCE) (Cambridge English: First) - положен и
 - БУЛАТС (BULATS) - најмалку 60 бода
 6) поседува потврда за положен психолошки тест и тест за интегритет.

 Заменик директорот го заменува директорот во случај кога тој е отсутен или кога поради болест и други причини не е во можност да ја врши својата функција, со сите негови овластувања и одговорности во раководењето.